CELEX: 
Language: sk
Date: 2021-10-01 00:00:00
Title: DELEGOVANÉ NARIADENIE KOMISIE (EÚ) …/… ktorým sa dopĺňa nariadenie Európskeho parlamentu a Rady (EÚ) 2021/1529, pokiaľ ide o stanovenie určitých špecifických cieľov a tematických priorít pomoci v rámci nástroja predvstupovej pomoci (IPA III)

DÔVODOVÁ SPRÁVA
            
            
               1.
                     KONTEXT DELEGOVANÉHO AKTU
            
            
               V článku 3 nariadenia Európskeho parlamentu a Rady (EÚ) 2021/1529 z 15. septembra 2021, ktorým sa zriaďuje nástroj predvstupovej pomoci (IPA III) (ďalej len „nástroj“), sa stanovujú všeobecné a špecifické ciele, tematické priority pomoci – ktoré sú podrobnejšie rozpracované v prílohe II k nariadeniu – ako aj tematické priority pomoci pre cezhraničnú spoluprácu medzi prijímateľmi uvedenými v prílohe I – ktoré sú podrobnejšie rozpracované v prílohe III k nariadeniu. Nástroj by sa mal doplniť stanovením určitých špecifických cieľov a tematických priorít pomoci týkajúcich sa záležitostí uvedených v článku 3 ods. 3 písm. a) až m) a písm. r) a ods. 4 písm. a) až j) nariadenia.
            
            
               2.
                     KONZULTÁCIE PRED PRIJATÍM AKTU
            
            
               Komisia uskutočnila rozsiahle konzultácie s odborníkmi z členských štátov EÚ, ktorí na dvoch zasadnutiach vo všeobecnosti podporili obsah aktu. Návrh tohto delegovaného nariadenia bol takisto sprístupnený Európskemu parlamentu a Rade. Okrem toho sa v období od 26. júla do 23. augusta zozbierali pripomienky zainteresovaných strán k návrhu delegovaného nariadenia v rámci mechanizmu získavania spätnej väzby na účely lepšej právnej regulácie. Boli doručené pripomienky 4 subjektov (medzinárodných organizácií, členov občianskej spoločnosti).
            
            
               3.
                     PRÁVNE PRVKY DELEGOVANÉHO AKTU
            
            
               V delegovanom akte sa stanovujú špecifické ciele a tematické priority pomoci týkajúce sa záležitostí uvedených v článku 3 ods. 3 písm. a) až m) a písm. r) a ods. 4 písm. a) až j) nástroja a podrobnejšie rozpracovaných v jeho prílohách II a III.
            
            
            
               DELEGOVANÉ NARIADENIE KOMISIE (EÚ) …/…
            
            
               z 1. 10. 2021,
            
            
               ktorým sa dopĺňa nariadenie Európskeho parlamentu a Rady (EÚ) 2021/1529, pokiaľ ide o stanovenie určitých špecifických cieľov a tematických priorít pomoci v rámci nástroja predvstupovej pomoci (IPA III)  
               
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2021/1529 z 15. septembra 2021, ktorým sa zriaďuje nástroj predvstupovej pomoci (IPA III)
                  1
               , a najmä na jeho článok 3 ods. 6,
            
            
               keďže:
            
            
               (1)V prílohách II a III k nariadeniu (EÚ) 2021/1529 sa stanovujú tematické priority pomoci.
            
            
               (2)Špecifické ciele a tematické priority pomoci by sa mali ďalej rozvinúť prostredníctvom dodatočných ustanovení dopĺňajúcich nariadenie (EÚ) 2021/1529.
            
            
               (3)Toto nariadenie sa vzťahuje na určité špecifické ciele a tematické priority pomoci uvedené v článku 3 ods. 6 nariadenia (EÚ) 2021/1529.
            
         
         
            
               (4)S cieľom zabezpečiť bezodkladné prijatie rozhodnutí o programovaní a financovaní podľa nariadenia (EÚ) 2021/1529 by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie,
            
            
               PRIJALA TOTO NARIADENIE:
            
            
               Článok 1
            
            
               Špecifické ciele a tematické priority pomoci týkajúce sa záležitostí uvedených v článku 3 ods. 3 písm. a) až m) a písm. r) a v článku 3 ods. 4 písm. a) až j) nariadenia (EÚ) 2021/1529 sú stanovené v prílohe k tomuto nariadeniu.
            
            
               Článok 2
            
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 1. 10. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 330, 20.9.2021, s. 1.
               
            
      
    ---documentbreak--- 
      
         
         
            
               PRÍLOHA
            
            
            
               Špecifické ciele a tematické priority pomoci uvedené v článku 3 ods. 6 a konkrétne stanovené v článku 3 ods. 3 písm. a) až m) a písm. r) a v článku 3 ods. 4 písm. a) až j) nariadenia (EÚ) 2021/1529 (IPA III), ktoré sa stanovujú týmto delegovaným nariadením, sú tieto:
            
            
            
               1.Zriadenie a podpora riadneho fungovania inštitúcií potrebných na zabezpečenie právneho štátu a ďalšiu konsolidáciu demokratických inštitúcií, a to už od ranej fázy
            
            
               a)zriadenie nezávislých, zodpovedných, nestranných, profesionálnych, odpolitizovaných a efektívnych súdnych systémov vrátane transparentného prijímania zamestnancov založeného na zásluhách, systémov hodnotenia a povyšovania a účinných disciplinárnych postupov v prípadoch protiprávneho konania a presadzovania justičnej spolupráce; zabezpečenie prístupu k spravodlivosti;
            
            
               b)posilňovanie základných slobôd vrátane slobody prejavu, slobody médií, slobody zhromažďovania a združovania a ochrany údajov;
            
            
               c)podpora a ochrana ľudských práv vrátane nediskriminácie a rodovej rovnosti, práv dieťaťa a práv osôb patriacich k menšinám;
            
            
               d)podpora a posilnenie boja proti korupcii;
            
            
               e)podpora spolupráce v oblasti presadzovania práva a výmeny informácií; vytvorenie účinných nástrojov na predchádzanie organizovanej trestnej činnosti, obchodovaniu s ľuďmi a s nedovolenými strelnými zbraňami, ručnými a ľahkými zbraňami, obchodovaniu s drogami, praniu špinavých peňazí/financovaniu terorizmu, ako aj na boj proti týmto javom; podpora spolupráce s Úniou v oblasti boja proti terorizmu a predchádzania radikalizácii.
            
            
            
               2.Posilnenie kapacít na riešenie migračných výziev na regionálnej a medzinárodnej úrovni a na ďalšiu konsolidáciu riadenia hraníc a migrácie
            
            
               a)výmena relevantných informácií;
            
            
               b)zabezpečovanie prístupu k medzinárodnej ochrane a posilnenie riadenia azylu;
            
            
               c)posilnenie kapacít v oblasti riadenia hraníc a v oblasti návratu a reintegrácie a úsilia o riešenie neregulárnej migrácie vrátane boja proti prevádzačstvu migrantov;
            
            
               d)riešenie núteného vysídľovania.
            
            
            
               3.Posilnenie kapacity strategickej komunikácie vrátane komunikácie s verejnosťou o reformách potrebných na splnenie kritérií na členstvo v EÚ
            
            
               a) 
                     podpora ďalšieho rozvoja nezávislých a pluralitných médií a mediálnej gramotnosti;
            
         
         
            
               b)
                     zvýšenie odolnosti štátov a spoločnosti voči dezinformáciám a iným formám hybridných hrozieb vrátane budovania kapacít v oblasti kybernetickej bezpečnosti.
            
            
               4.Zlepšenie dobrej správy vecí verejných a reforma verejnej správy v súlade so zásadami verejnej správy
            
            
               a)posilnenie rámcov reformy verejnej správy, a to aj v oblasti verejného obstarávania, zlepšenie strategického plánovania a inkluzívna a na dôkazoch založená politika a legislatívny vývoj;
            
            
               b)zvýšenie profesionalizácie a depolitizácie verejnej služby začlenením meritokratických zásad;
            
            
               c)podpora transparentnosti a zodpovednosti vrátane prístupu verejnosti k informáciám;
            
            
               d)zlepšenie kvality a poskytovania služieb vrátane primeraných administratívnych postupov a využívania interoperabilnej elektronickej verejnej správy zameranej na občanov;
            
            
               e)posilnenie riadenia verejných financií a tvorby kvalitných štatistík.
            
            
            
            
               5. Posilnenie správy fiškálnych a ekonomických záležitostí
            
            
               a)podpora vykonávania programov hospodárskych reforiem a systematickej spolupráce s medzinárodnými finančnými inštitúciami na základoch hospodárskej politiky a posilnenie hospodárskych inštitúcií;
            
            
               b)zväčšenie kapacity na posilnenie makroekonomickej stability a sociálnej súdržnosti;
            
            
               c)podpora udržateľného rozvoja a pokroku pri premene na fungujúce trhové hospodárstvo;
            
            
               d)napredovanie smerom k vytvoreniu spoločného regionálneho trhu západného Balkánu.
            
            
            
               6.Posilnenie všetkých aspektov dobrých susedských vzťahov, regionálnej stability a vzájomnej spolupráce
            
            
            
               7.Posilnenie kapacity Únie a jej partnerov na predchádzanie konfliktom, budovanie mieru a riešenie situácií pred začiatkom krízy a po jej skončení
            
            
               a)podpora nadväzovania kontaktov medzi ľuďmi, zmierenia, opatrení na budovanie mieru a budovanie dôvery, včasného varovania a analýzy rizík citlivých z hľadiska konfliktov, iniciatív podporujúcich zmierenie, spravodlivosť v prechodnom období, hľadanie pravdy, odškodnenie a záruky neopakovania;
            
            
               b)podpora akcií v oblasti budovania kapacít na podporu bezpečnosti a rozvoja (CBSD).
            
         
         
            
            
               8.Posilnenie kapacít, nezávislosti a plurality organizácií občianskej spoločnosti a organizácií sociálnych partnerov vrátane profesijných združení
            
            
               a)posilnenie kapacít, nezávislosti a plurality organizácií občianskej spoločnosti a posilnenie postavenia organizácií občianskej spoločnosti na regionálnej a miestnej úrovni vrátane mládežníckych organizácií;
            
            
               b)posilnenie organizácií sociálnych partnerov vrátane profesijných združení;
            
            
               c)podpora nadväzovania kontaktov na všetkých úrovniach medzi organizáciami, ktoré majú sídlo v Únii, a organizáciami prijímateľov, aby sa im umožnilo zapojiť sa do účinného dialógu s verejnými a súkromnými aktérmi.
            
            
            
               9.Podpora zosúladenia pravidiel, noriem, politík a postupov prijímateľov s pravidlami, normami, politikami a postupmi Únie vrátane pravidiel verejného obstarávania a štátnej pomoci
            
            
            
               10.Podpora rodovej rovnosti a posilnenie postavenia žien a dievčat
            
            
               a)vytvorenie priaznivejšieho prostredia pre napĺňanie práv dievčat a žien;
            
            
               b)boj proti všetkým formám rodovo motivovaného násilia, diskriminácie a nerovností;
            
            
               c)podpora rovnakej účasti a vodcovstva žien a dievčat, a to aj v oblasti tvorby politík a rozhodovania;
            
            
               d)podpora rodového rozpočtovania.
            
            
            
               11.Posilnenie prístupu k vzdelávaniu, odbornej príprave a celoživotnému vzdelávaniu a ich kvality na všetkých úrovniach a poskytovanie podpory kultúrnemu sektoru a kreatívnemu sektoru a športu
            
            
               a)podpora rovnosti prístupu ku kvalitnému vzdelávaniu a starostlivosti v ranom detstve, základnému a sekundárnemu vzdelávaniu, zlepšovanie poskytovania základných zručností;
            
            
               b)zvýšenie dosahovaného stupňa vzdelania, riešenie problému úniku mozgov, zníženie miery predčasného ukončovania školskej dochádzky a posilnenie odbornej prípravy učiteľov;
            
            
               c)rozvoj systémov odborného vzdelávania a prípravy (OVP) a podpora systémov učenia sa na pracovisku s cieľom uľahčiť prechod na trh práce, a to aj pre osoby so zdravotným postihnutím;
            
            
               d)zvýšenie kvality a relevantnosti vysokoškolského vzdelávania a výskumu;
            
            
               e)podpora činností súvisiacich s absolventmi;
            
         
         
            
               f)zlepšenie prístupu k celoživotnému vzdelávaniu a podpora investícií do prístupnej infraštruktúry v oblasti vzdelávania a odbornej prípravy, najmä s cieľom obmedziť územné rozdiely a podporiť nesegregované inkluzívne vzdelávanie, a to aj využitím prístupných digitálnych technológií;
            
            
               g)posilnenie spolupráce v kultúrnom a kreatívnom sektore a sektore športu.
            
            
            
               12.Podpora kvalitnej zamestnanosti a prístupu na trh práce
            
            
               a)riešenie vysokej nezamestnanosti a neaktivity podporovaním trvalo udržateľnej integrácie na trhu práce, predovšetkým mladých ľudí, žien, dlhodobo nezamestnaných a všetkých nedostatočne zastúpených skupín;
            
            
               b)stimulovanie vytvárania kvalitných pracovných miest a podpora účinného presadzovania pravidiel a noriem práce;
            
            
               c)podpora rodovej rovnosti a mládeže, podpora zamestnateľnosti a produktivity, prispôsobovanie sa pracovníkov a podnikov zmenám, zavedenie udržateľného sociálneho dialógu a modernizácia a posilňovanie inštitúcií trhu práce, napríklad verejných služieb zamestnanosti a inšpektorátov práce.
            
            
               13.Podpora sociálnej ochrany a začlenenia a boj proti chudobe
            
            
               a)modernizácia systémov sociálnej ochrany s cieľom poskytovať účinnú, efektívnu a primeranú ochranu vo všetkých etapách života;
            
            
               b)presadzovanie prechodu z inštitucionálnej starostlivosti na rodinnú a komunitnú starostlivosť;
            
            
               c)posilňovanie sociálneho začlenenia, presadzovanie rovnosti príležitostí a riešenie nerovností a chudoby;
            
            
               d)začlenenie marginalizovaných komunít, ako sú Rómovia;
            
            
               e)boj proti všetkým formám diskriminácie;
            
            
               f)zlepšenie prístupu k dostupným, udržateľným a vysokokvalitným službám, ako sú vzdelávanie a starostlivosť v ranom detstve, bývanie, zdravotná starostlivosť a základné sociálne služby a dlhodobá starostlivosť, a to aj prostredníctvom modernizácie systémov sociálnej ochrany.
            
            
               14.Ochrana životného prostredia a zlepšovanie kvality životného prostredia
            
            
               a)riešenie zhoršovania životného prostredia a zastavenie straty biodiverzity;
            
            
               b)podpora ochrany a udržateľného riadenia suchozemských a morských ekosystémov a prírodných zdrojov;
            
            
               c)investovanie do kvality ovzdušia, hospodárenia s vodami a nakladania s odpadmi a do udržateľného hospodárenia s chemickými látkami;
            
            
               d)podpora efektívneho využívania zdrojov, udržateľnej spotreby a výroby a boj proti znečisťovaniu;
            
            
               e)podpora prechodu na ekologické a obehové hospodárstvo, prispievanie k znižovaniu emisií skleníkových plynov, zvyšovanie odolnosti proti zmene klímy, podpora riadenia opatrení v oblasti klímy a informovanosti o nich a podpora energetickej efektívnosti;
            
         
         
            
               f)presadzovanie politík na podporu prechodu na bezpečné a udržateľné nízkouhlíkové hospodárstvo efektívne využívajúce zdroje a energetickej efektívnosti a na posilňovanie odolnosti voči katastrofám, ako aj predchádzania katastrofám, pripravenosti a reakcie na ne.
            
            
               15.Tematické priority pre cezhraničnú spoluprácu medzi prijímateľmi IPA III
            
            
               a)podpora zamestnanosti, pracovnej mobility a cezhraničného sociálneho a kultúrneho začlenenia;
            
            
               b)ochrana životného prostredia a podpora adaptácie na zmenu klímy a zmiernenia zmeny klímy, prevencia a riadenie rizika a podpora využívania obnoviteľných zdrojov energie;
            
            
               c)podpora udržateľnej dopravy a zlepšovanie verejnej infraštruktúry;
            
            
               d)podpora digitálneho hospodárstva a spoločnosti;
            
            
               e)podpora cestovného ruchu, najmä udržateľného cestovného ruchu, a zachovanie a propagácia kultúrneho a prírodného dedičstva;
            
            
               f)investovanie do mládeže, športu, vzdelávania a zručností;
            
            
               g)podpora miestnej a regionálnej správy vecí verejných a posilnenie plánovania a administratívnej kapacity miestnych a regionálnych orgánov;
            
            
               h)podpora cezhraničných iniciatív na podporu zmierenia a spravodlivosti v prechodnom období;
            
            
               i)posilnenie konkurencieschopnosti, podnikateľského prostredia a rozvoja malých a stredných podnikov, obchodu a investícií;
            
            
               j)posilnenie výskumu, technologického rozvoja, inovácií a digitálnych technológií.